Keld Albrechtsen (EL), 2004-04-23:
Jeg skal straks undskylde, at jeg kom et par minutter for sent, men heldigvis nåede jeg dog frem, inden debatten var slut.
Vi er selvsagt i Enhedslisten glade for, at det har kunnet lykkes at finde enighed.
Når vi har det, så kan vi tage diskussionen på et bedre oplyst grundlag, ligesom vi på det materiale kan tage stilling til, hvem der kan have ret, og hvem der kan have uret i de forskellige påstande.
Efter vores opfattelse har den økonomiske udvikling på amatørområdet ikke været nogen køn historie for regeringen.
En opgørelse viser, at 57 pct. af alle kulturbevillingerne afholdes af kommunerne.
Her er også medregnet støtten til Statens Museum for Kunst og Det Kongelige Teater.
Men det er den tendens, der har vist sig i kulturministerens holdning til amatørkunsten, og vi går i retning af en opdeling med et fint A-hold, der støttes af staten, og et B-hold, hvor finansieringen overlades til amter og kommuner, og den del, der er overladt til amterne, behøver
man ikke at være nogen stor profet for at regne ud hvor forsvinder hen; den forsvinder simpelt hen, når amterne forsvinder. Det er nemlig ikke, så vidt jeg har forstået det, men det kan ministeren selvfølgelig svare på, meningen, at den amtskommunale kulturelle indsats skal fortsættes, efter at strukturreformen er gennemført.
Det er et af de områder i amterne, der vil blive nedlagt ligesom miljø og planlægning og fredning og alle de andre bløde og fornuftige ting, som foregår i amtskommunerne.
Sygehusene vil man selvfølgelig ikke direkte kunne nedlægge, men her er altså et område, hvor vi må imødese, hvis den nuværende regering fortsætter længe nok, at det ryger sig en tur.
Også af den grund vil det selvfølgelig have meget stor betydning at få analyseret og kortlagt dette område gennem en undersøgelse, for det kunne måske også belyse de problemer, der kan opstå for kulturen, hvis amtskommunerne nedlægges.
Vi har også været meget kede af den måde, som tips- og lottomidlerne fordeles på, hvor tingene handles af bag lukkede døre.
Det er en meget stor indsnævring af det demokratiske spillerum, fordi man afskærer især de frivillige organisationers og foreningers indsigt og deltagelse.
Så der er altså behov for, at der bliver kigget meget på det, man får af tips- og lottomidlerne.
Amatørkulturen får 16 mio. kr., mens f.eks. idrættens organisationer får 518 mio. kr., altså 0,5 mia. kr. mere end de frivillige.
Det er ikke, fordi vi ikke under idrætten den halve milliard, det er bare for at illustrere den prioritering, der ligger i forholdet til det frivillige kulturelle arbejde.
Vi håber naturligvis meget på, at det, når vi nu får den her undersøgelse, vil kunne belyse nogle af de sammenhænge og måske føre til en omprioritering af dansk kulturpolitik og en ændret måde at fordele disse her bevillinger på, og gerne i vores perspektiv forøgede bevillinger til det kulturelle område.
Men allerede ved en omprioritering vil man kunne nå ganske langt i retning af i højere grad at styrke den frivillige kultur, amatørernes kultur, den folkelige kultur, som efter vores opfattelse i de senere år har fået mange hak i tuden, og hvor strukturreformen kan gå hen og blive den rene katastrofe.
Så vi er glade for vedtagelsen, vi håber, at den vedtagelse kan føre til en undersøgelse, der betyder, at vi kan videreføre den kulturkamp, kulturministeren har erklæret i dag ved at erklære kulturrelativismen for død på et mere oplyst grundlag.